JAV invazija į Grenadą
JAV invazija į Grenadą (kodinis pavadinimas Operacija „Būtinas įtūžis“) – 1983 m. JAV vadovaujama invazija į vos 100 000 gyventojų turinčią Karibų jūros regiono salos valstybę Grenadą, esančią 160 km į šiaurę nuo Venesuelos. Invazijos pretekstu tapo karinis perversmas, kuriuo po trumpo valdžios laikotarpio buvo nuversta revoliucinė Grenados vyriausybė. Invazijai pavykus, valdžia buvo pakeista, bet invazija sukėlė daug diskusijų dėl įvairių aplinkybių: JAV metamų kaltinimų imperializmu, šaltojo karo politikos, Kubos įsikišimo, nestabilios Grenados vyriausybės ir Grenados kaip Tautų Sandraugos valstybės statuso. 1974 m. Grenada tapo nepriklausoma nuo Jungtinės Karalystės. 1979 m. įvyko karinis perversmas ir valdžią šalyje užgrobė kairiųjų pažiūrų sukilėliai. Vykstant vidaus kovai dėl valdžios, 1983 m. buvo nušalintas ir nužudytas ministras pirmininkas Morisas Bišopas (angl. Maurice Bishop). Invazija į Grenadą prasidėjo 1983 m. spalio 25 d. Jungtinės pajėgos, kurias sudarė maždaug 7 600 karių iš JAV, Jamaikos, ir Regioninės saugumo sistemos (RSS) šalių, įveikė Grenados pasipriešinimą ir Hadsono Ostino (angl. Hudson Austin) karinė valdžia buvo nuversta. Invaziją kritikavo Jungtinė Karalystė, Kanada ir Jungtinių Tautų Generalinė Asamblėja, kuri pasmerkė karo veiksmus kaip „skandalingą tarptautinės teisės pažeidimą“. Invazija susilaukė didelio JAV visuomenės ir kai kurių Grenados sektorių, laikiusių karinę valdžią neteisėta, palaikymo. Šiam įvykiui pažymėti spalio 25-oji Grenadoje buvo paskelbta valstybine švente, vadinama Padėkos diena. Be to, 2009 m. gegužės 29 d. Grenados vyriausybė oficialiai pervadino Salineso kyšulio tarptautinį oro uostą nužudytojo ministrų kabineto vadovo Moriso Bišopo garbei.